钦定古今图书集成/理学汇编/字学典/第002卷 > 《张怀瓘书断》 > 《古文》
## 钦定古今图书集成/理学汇编/字学典/第002卷 > 《张怀瓘书断》 > 《古文》

案古文者，黄帝史苍颉所造也。颉首四目，通于神明，
仰观奎星员曲之势，俯察龟文鸟迹之象，博采众美，
合而为字，是曰古文。《孝经援神契》云“奎主文章，苍颉
仿象”是也。夫文字者，总而为言，包意以名事也。分而
为义，则文者祖父，字者子孙。得之自然，备其文理，象
形之属，则谓之文；因而滋蔓，母子相生，形声会意之
属，则谓之字。字者，言孳乳寖多也。题之竹帛谓之书。
书者如也，舒也，著也，记也。著明万事，记往知来，名言
诸无，宰制群有，何幽不贯，何往不经，实可谓事简而
应博，岂人力哉？《易》曰：“上古结绳以治，后世圣人易之
以书契。”夫至德之道，化其性于未然之前；结绳之教，
惩其罪于已然之后。故大道衰而有书，利害萌而有
契。契为信不足，书，为言立征。书契者，决断万事也。凡
文书相约束皆曰契。契亦誓也，诸侯约信曰誓。故《春
秋传》曰：“王叔氏不能举其契。”是知契者，书其信誓之
言而盟之滥觞，君臣之大约也。亦谓刻木剖而分之，
君执其左，臣执其右，即昔之铜竹虎使，今之铜鱼，并
契之遗象也。皇甫谧曰：“黄帝史苍颉造文字记，言行
策藏之，名曰《书契》。”故知黄帝导其源，尧、舜扬其波，是
有虞、夏、商、周之书，神化典谟，垂范万世。及周公相成

焚烧先典，古文绝矣。汉文帝时，秦博士伏胜献《古文
尚书》，时又有魏文侯乐人窦公，年二百八十岁，献《古
文乐书》一篇。以今文考之，乃《周官》之《大司乐》章也。及
武帝时，鲁恭王坏孔子宅，壁内石函中，得《孝经》《尚书》
等经。宣帝时，河内女子坏老子屋，得古文二篇。晋咸
宁五年，汲郡人不准盗发魏安釐王冢，得册书千馀
万言，或写《春秋经传》《易经》《论语》《夏书》《〈周书〉、琐语》，《大历》
梁丘藏《穆天子传》及《魏史》，至安釐王二十年。其书随
世变易，已成数体。其《周书》论楚事者最妙，于是古文
备矣。甄酆删定旧文，制为六书，一曰古文，即此也。以
壁中书为正。周幽王时，又有省古文者，今汲冢书中
多有是也。滕公冢内得石铭，人无识者。惟叔孙通云：
“此古文科斗书也。”科斗者，即上古之别名也。

卫恒《古文赞》云：“黄帝之史，沮诵苍颉。眺彼鸟迹，始作书契。纪纲万事，垂法立制。观其措笔，缀墨用心，精专；中正循检，矩折规旋，其曲如弓，其直如弦。矫然特出，若龙腾于川；淼尔下𬯎，若雨坠于天。信黄、唐之遗迹，为六艺之范先。篆籀盖其子孙，隶、草乃其曾元。”

《苍颉》即古文之祖也。

赞曰：“邈邈苍公，轩辕之始。创制文字，代彼绳理。粲若星辰，郁为纲纪。千龄万类，如掌斯视。生人盛德，莫斯之美。神章灵篇，自玆而起。”